CELEX: 32021D1689
Language: el
Date: 2021-09-17 00:00:00
Title: Εκτελεστική απόφαση (ΕΕ) 2021/1689 της Επιτροπής της 17ης Σεπτεμβρίου 2021 για την παράταση του μέτρου που έλαβε το Υπουργείο Υγείας της Βουλγαρίας, με το οποίο επιτρέπεται η διάθεση στην αγορά και η χρήση των βιοκτόνων προϊόντων Ecolab P3-Topax 66/Еколаб P3-Tопакс 66 και Ecolab BACFORCE EL 900/Еколаб БАКФОРС EL 900 σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 6693] (Το κείμενο στη βουλγαρική γλώσσα είναι το μόνο αυθεντικό)

21.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 333/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1689 ΤΗΣ ΕΠΙΤΡΟΠΗΣ
         της 17ης Σεπτεμβρίου 2021
         για την παράταση του μέτρου που έλαβε το Υπουργείο Υγείας της Βουλγαρίας, με το οποίο επιτρέπεται η διάθεση στην αγορά και η χρήση των βιοκτόνων προϊόντων Ecolab P3-Topax 66/Еколаб P3-Tопакс 66 και Ecolab BACFORCE EL 900/Еколаб БАКФОРС EL 900 σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 6693]
            
         
         (Το κείμενο στη βουλγαρική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 16 Δεκεμβρίου 2020 το Υπουργείο Υγείας της Βουλγαρίας (στο εξής: αρμόδια αρχή) εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, με την οποία επέτρεψε, έως τις 14 Ιουνίου 2021, τη διάθεση στην αγορά και τη χρήση των βιοκτόνων Ecolab P3-Topax 66/Еколаб P3-Tопакс 66 και Ecolab BACFORCE EL 900/Еколаб БАКФОРС EL 900 για την απολύμανση επιφανειών (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Στις 11 Μαρτίου 2020 ο Παγκόσμιος Οργανισμός Υγείας κήρυξε πανδημία της νόσου του κορονοϊού (COVID-19). Η χρήση προϊόντων για την απολύμανση επιφανειών με αποδεδειγμένη ιοκτόνο δράση για την απολύμανση δημόσιων εγκαταστάσεων και χώρων εργασίας προτάθηκε από την αρμόδια αρχή ως προληπτικό μέτρο κατά της διασποράς της νόσου COVID-19.
                  
               
                     (3)
                  
                  
                     Το Ecolab P3-Topax 66/Еколаб P3-Tопакс 66 και το Ecolab BACFORCE EL 900/Еколаб БАКФОРС EL 900 περιέχουν ενεργό χλώριο που ελευθερώνεται από υποχλωριώδες νάτριο ως δραστική ουσία. Το ενεργό χλώριο που ελευθερώνεται από υποχλωριώδες νάτριο έχει εγκριθεί για χρήση σε βιοκτόνα προϊόντα απολύμανσης επιφανειών, του τύπου προϊόντων 2 (απολυμαντικά και φυκοκτόνα που δεν προορίζονται για άμεση εφαρμογή σε ανθρώπους ή ζώα) και του τύπου προϊόντων 4 (χώροι τροφίμων και ζωοτροφών), όπως ορίζεται στο παράρτημα V του κανονισμού (ΕΕ) αριθ. 528/2012.
                  
               
                     (4)
                  
                  
                     Το Ecolab P3-Topax 66/Еколаб P3-Tопакс 66 και το Ecolab BACFORCE EL 900/Еколаб БАКФОРС EL 900 έχουν αποδεδειγμένη ιοκτόνο δράση κατά των ελυτροφόρων ιών σύμφωνα με το ευρωπαϊκό πρότυπο EN 14476.
                  
               
                     (5)
                  
                  
                     Μετά την έξαρση της νόσου COVID-19 τα προϊόντα απολύμανσης για την πανδημία βρίσκονται σε εξαιρετικά υψηλή ζήτηση στη Βουλγαρία, γεγονός που οδήγησε σε πρωτοφανείς ελλείψεις στον εφοδιασμό της βουλγαρικής αγοράς με τέτοια προϊόντα. Η νόσος COVID-19 συνιστά σοβαρή απειλή για τη δημόσια υγεία στη Βουλγαρία και η επάρκεια προϊόντων απολύμανσης είναι ζωτικής σημασίας για τον έλεγχο της διασποράς της.
                  
               
                     (6)
                  
                  
                     Στις 11 Μαΐου 2021 η Επιτροπή έλαβε από την αρμόδια αρχή αιτιολογημένη αίτηση για να επιτραπεί η παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αίτηση υποβλήθηκε με βάση ανησυχίες ότι η δημόσια υγεία ενδέχεται να κινδυνεύει από τη νόσο COVID-19 και πέραν της 14ης Ιουνίου 2021 και αφού συνεκτιμήθηκε το ότι η έγκριση της κυκλοφορίας πρόσθετων προϊόντων απολύμανσης στην αγορά είναι ζωτικής σημασίας για τον περιορισμό του κινδύνου που ενέχει η COVID-19.
                  
               
                     (7)
                  
                  
                     Σύμφωνα με την αρμόδια αρχή, η νόσος COVID-19 εξακολουθεί να αποτελεί κίνδυνο για τη δημόσια υγεία και ο κίνδυνος αυτός δεν μπορεί ακόμη να αντιμετωπιστεί επαρκώς στη Βουλγαρία υπό συνθήκες περιορισμένης προμήθειας εμβολίων, παρά τα μέτρα που απαιτούν τη χρήση μάσκας προσώπου, την τήρηση φυσικής απόστασης και τον εμβολιασμό κατά της COVID-19.
                  
               
                     (8)
                  
                  
                     Επιπλέον, σύμφωνα με την αρμόδια αρχή, η έγκριση πρόσθετων προϊόντων απολύμανσης στην αγορά θα επέτρεπε επίσης τη διατήρηση διαφοροποιημένης αγοράς για τα προϊόντα απολύμανσης, ώστε να ελαχιστοποιηθούν οι κίνδυνοι που απορρέουν από ενδεχόμενη έλλειψη τέτοιων προϊόντων.
                  
               
                     (9)
                  
                  
                     Δεδομένου ότι η COVID-19 εξακολουθεί να αποτελεί κίνδυνο για τη δημόσια υγεία και ο κίνδυνος αυτός δεν μπορεί να περιοριστεί επαρκώς στη Βουλγαρία εάν δεν επιτραπεί η κυκλοφορία πρόσθετων προϊόντων απολύμανσης στην αγορά, είναι σκόπιμο να επιτραπεί στην αρμόδια αρχή να παρατείνει το μέτρο.
                  
               
                     (10)
                  
                  
                     Δεδομένου ότι το μέτρο έληξε στις 14 Ιουνίου 2021, η παρούσα απόφαση θα πρέπει να έχει αναδρομική ισχύ.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το Υπουργείο Υγείας της Βουλγαρίας μπορεί να παρατείνει την άδεια διάθεσης στην αγορά και χρήσης των βιοκτόνων Ecolab P3-Topax 66/Еколаб P3-Tопакс 66 και Ecolab BACFORCE EL 900/Еколаб БАКФОРС EL 900 για χρήση ως προϊόντων απολύμανσης επιφανειών έως τις 17 Δεκεμβρίου 2022.
         
         
            Άρθρο 2
            Η παρούσα απόφαση απευθύνεται στο Υπουργείο Υγείας της Βουλγαρίας.
            Εφαρμόζεται από τις 15 Ιουνίου 2021.
         
         
            Βρυξέλλες, 17 Σεπτεμβρίου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.